पाएं अपने शहर की ताज़ा ख़बरें और फ्री ई-पेपरडाउनलोड करें
अरविंद जायसवाल
कोरोना के हॉट स्पॉट महाराष्ट्र की सीमा से मात्र 22 किलोमीटर दूर स्थित आदिवासी बहुल ग्राम सिरवेल। आबादी करीब 4 हजार। पिछले एक माह में यहां विभिन्न कारणों से 18 लोगों ने जान गंवाई है। हालांकि स्वास्थ्य विभाग के अनुसार सरकारी रिकार्ड में कोविड से कोई मौत नहीं हुई है। लेकिन ग्रामीण भयभीत है।
डेढ़ माह पहले तक यहां के बाजार में रौनक थी। अब यहां सन्नाटा पसरा हुआ है। जरूरतमंद लोग घरों से बाहर निकल रहे हैं। महाराष्ट्र में संक्रमण बढ़ने के साथ ही प्रशासन ने सीमा से लोगों की आवाजाही रोक दी थी। जंगल के रास्ते लोग आते रहे।
नतीजतन गांव में एक माह के दौरान करीब 28 संक्रमित मिले। इनमें से 10 से ज्यादा लोग स्वस्थ हो भी चुके हँ। लेकिन ग्रामीणों की चिंता यहां हो रही मौतों ने बढ़ा दी। मार्च माह में लोकपर्व का आयोजन नहीं कर कोरोना से बचाव की बात प्रशासन तक पहुंचाने वाले सिरवेल में अजीब सी खामोशी है।
सचिव छोटिया डुडवे ने कहा अस्पताल व अन्य स्थानों पर 18 मौत हुई है। लेकिन मौत के कारण पता नहीं चल सके। गांव प्रधान विकास सेनानी ने कहा गांव की सीमा पर बोर्ड लगाकर बाहरी लोगों की आवाजाही बंद की है।
अभियान में छुपा रहे जानकारी, जांच हो
सर्वे दल के मैदानी कर्मचारी तैनात है। लेकिन उनका कहना है हर घर के सदस्य का फिजिकल टेस्ट के साथ इलाज होना चाहिए। इससे सही जानकारी सामने आ सकेगी। जनशिक्षक धर्मेंद्र मालवीया ने कहा किल कोरोना में लोग ठीक होना बताते हैं। बीएमओ डॉ. चेतन कलमे ने कहा अप्रैल में भगवानपुरा विखं में कोविड से 4 मौत हुई है। सिरवेल में कोई मौत नहीं हुई। सिरवेल में मंगलवार से 12 बेड को कोविड केयर सेंटर शुरू किया है।
3 दिन आते हैं डॉक्टर, निजी क्लिनिक बंद
यहां निजी क्लिनिक एक पखवाड़े से बंद हैं। सरकारी प्राथमिक स्वास्थ्य केंद्र समय पर खुलकर बंद हो जाता है। डॉ. संदीप मंडलोई सप्ताह में तीन दिन कुछ घंटे आते हैं। ऐसे में सामान्य बीमारियों से पीड़ित लोगों को इलाज नहीं मिल पा रहा है। बढ़ते संक्रमण व सुविधाओं को देखते हुए किराना, अनाज व अन्य व्यवसाय से जुड़े 10 परिवार अपने खरगोन स्थित मकान में रहने चले गए हैं।
बारात के साथ संक्रमण न आए इसलिए कुम्हारबेड़ी के ग्रामीणों ने रोक दी 5 शादियां
महाराष्ट्र सीमा पर सतपुड़ा के जंगल में बसा कुम्हारबेड़ी गांव। यहां इस माह 5 लड़कियों की शादी होना थी। लेकिन बारात के साथ गांव में संक्रमण न आए इसलिए इस पर फिलहाल रोक लगा दी है। गांव के अमरसिंह हावड़ा, नरसिंह गेंदिया आदि 5 परिवार में शादी थी। सरपंच इकराम नानसिंह, सचिव तरुण कोठारी, रोजगार सहायक अर्जुन मंडलोई व जनशिक्षक अमरसिंह अरसे ने कहा कि परिवार व गांव की सुरक्षा जरूरी है। इसलिए शादियों पर रोक लगा दी है।
लोगों ने तय किया संक्रमण नहीं होगा तब शादी करेंगे। इस गांव की आबादी करीब 3500। यहां 15 फाल्यों में करीब 500 घर हैं। खेतों के बीच मकान हैं। सोशल डिस्टेंसिंग का पालन होने से संक्रमण नहीं फैला। वह भी तब जब 12 किलोमीटर दूर महाराष्ट्र में कोरोना की दूसरी लहर से डरावना मंजर दिखाई दे रहा था।
पटेल श्यामसिंह ने बताया एक माह पहले ही महाराष्ट्र के यावल से आना-जाना बंद कर दिया था। इसी बीच 40 वर्षीय महिला की संदिग्ध मौत की खबर ने लोगों काे और चौकन्ना कर दिया। वर्तमान में गांव के किसी भी फालिये में कोई संक्रमित नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn